als_Latn dik_Latn sag_Latn
Portieri i Kalmarit, Etrit Berisha, pas ndeshjes me Iranin pohoi se e konsideronte një privilegj faktin që luajti si titullar që në ndeshjen e tij të parë me kuqezinjtë. “Në takimin e parë me Katarin në Madrid unë mungova për shkak të angazhimeve në klub, pasi ishte ndeshja e fundit e fazës së parë dhe jo për diçka tjetër, por më erdhi mirë që për ndeshjen e dytë të Kombëtares trajneri më aktivizoi që nga minuta e parë.
Ndihem vërtet i emocionuar dhe për disa minuta ndihesha si i ndrydhur, pasi nuk arrija ta besoja që po luaja me fanellën kuqezi. E them pa drojë se e kam konsideruar si një privilegj faktin që trajneri më dha një rast të tillë, që të luaja titullar me Kombëtaren.
Kjo skuadër për mua është gjithçka dhe e kam pasur një ëndërr të cilën më në fund e realizova”, – ka thënë portieri i Kalmarit në kampionatin suedez të futbollit. Më tej ai vlerësoi mbështetjen e tifozëve edhe deri në Stamboll dhe dëshirën për të kontribuar për Kombëtaren. “Më vjen mirë që tifozët na duan. Ky është një plus i madh për ne, por edhe një detyrim për t’i gëzuar në çdo ndeshje. Personalisht do bëj të pamundurën për të dhënë maksimumin sa herë që të më kërkohet. Ujkani? Nuk jam në Kombëtare për t’i zënë vendin Ujkanit. E di shumë mirë që ai është një portier me përvojë, por unë gjykoj se konkurrenca mes nesh do t’i bëjë veçse mirë skuadrës kombëtare”, – ka përfunduar Etrit Berisha.
You must be logged in to post a comment Login
als_Latn als_Latn als_Latn eng_Latn